एफडीआई मुद्दे पर एनडीए का साथ देंगे बादल  
पहले बादल ने कहा था कि वह एफडीआई का विरोध नहीं करेंगे और अगर कोई विदेशी कंपनी पंजाब में स्टोर खोलना चाहती है तो खोल सकती है।
पंजाब के उप मुख्यमंत्री सुखबीर सिंह बादल ने कहा है कि वह रिटेल में एफडीआई के मुद्दे पर एनडीए के साथ हैं। इससे पहले प्रकाश सिंह बादल ने कहा था कि वह एफडीआई का विरोध नहीं करेंगे और अगर कोई विदेशी कंपनी पंजाब में अपना रिटेल स्टोर खोलना चाहती है तो उसका स्वागत है।   बादल के इस बयान के बाद संसद समेत देश भर में हंगामा और विरोध प्रदर्शन कर रही एनडीए दौ फाड़ नजर आ रही थी. लेकिन अब पंजाब के उप मुख्यमंत्री सुखबीर सिंह बादल के बयान के बाद एनडीए की ताकत बढ़ गई है। ऐसा कहा जा रहा है कि प्रकाश सिंह बादल ने कुछ दिन पहले अरुण जेटली को फोन करके कहा था कि हमसे गलती हो गई। हम कांग्रेस का विरोध करते रहे हैं लेकिन पहली बार लोगों के बीच ऐसा संदेश जा रहा है कि हम कांग्रेस का साथ दे रहे हैं। प्रकाश सिंह बादल ने कहा था कि जेटली जी जैसा आप कहेंगे हम वैसा करेंगे।